ai4bharat/Pralekha huggingface dataset:
பிரதமர் அலுவலகம்
மகாராஷ்டிரா வேலைவாய்ப்பு மேளாவில் பிரதமர் உரையாற்றினார்
"இளைஞர்களுக்கு வேலைவாய்ப்பை வழங்குவதில் மகாராஷ்டிர அரசு உறுதியுடன் உள்ளது"
"வேலைகளின் தன்மை வேகமாக மாறி வருவதுடன், பல்வேறு வகையான வேலைகளுக்கான வாய்ப்புகளை அரசு தொடர்ந்து உருவாக்கி வருகிறது"
"தலித்-பிற்படுத்தப்பட்ட, பழங்குடியினர், பொது வகுப்பினர் மற்றும் பெண்கள் அனைவருக்கும் வேலை வாய்ப்பு மற்றும் சுயதொழில் வாய்ப்புகள் சமமாக கிடைக்கின்றன"
மகாராஷ்டிராவிற்கு ரூ.2 லட்சம் கோடிக்கும் அதிகமான
225 திட்டங்களுக்கு மத்திய அரசு ஒப்புதல் அளித்துள்ளது
மகாராஷ்டிரா அரசின் வேலைவாய்ப்பு மேளாவில் பிரதமர் திரு நரேந்திர மோடி இன்று காணொலி மூலம் உரையாற்றினார். தந்தேராவையொட்டி மத்திய அரசு மட்டத்தில் 10 லட்சம் வேலைகளை வழங்கும் வகையில் இது தொடங்கப்பட்டுள்ளது. அதிலிருந்து குஜராத் மற்றும் ஜம்முகாஷ்மீர் அரசுகளின் வேலைவாய்ப்பு மேளாவில் பிரதமர் உரையாற்றி வருகிறார். இளைஞர்களுக்கு வேலைவாய்ப்பு வழங்குவதை நோக்கி மகாராஷ்டிரா அரசு குறுகிய காலத்திற்குள் முன்னேறியிருப்பது இதிலிருந்து தெளிவாகிறது. வரும் காலங்களில் வேலைவாய்ப்பு முகாம்கள் மகாராஷ்டிராவில் மேலும் விரிவுபடுத்தப்படும் என்பதை அறிந்து நான் மகிழ்ச்சியடைகிறேன் என்று அவர் கூறினார். மகாராஷ்டிரா அரசின் உள்துறை மற்றும் கிராமப்புற வளர்ச்சி துறையின் சார்பில் ஆயிரக்கணக்கான வேலை வாய்ப்புகள் உள்ளன.
நாட்டின் அமிர்தகாலத்தில் இந்தியாவை வளர்ந்த நாடாக உருவாக்குவதில் இந்திய இளைஞர்கள் முக்கிய பங்காற்றுவார்கள் என பிரதமர் கூறியுள்ளார். மாறி வரும் காலத்திற்கேற்ப வேலைகளில் வகையும் வேகமாக மாறி வருகிறது. பல்வேறு விதமான வேலைகளுக்கு அரசு உறுதியான வாய்ப்புகளை உருவாக்கி வருகிறது என்று பிரதமர் தெரிவித்தார். முத்ரா திட்டம் உத்தரவாதம் இல்லாத கடன்களை அளித்து வருகிறது. 20 லட்சம் கோடி மதிப்பிலான கடன்கள் ஏற்கனவே வழங்கப்பட்டுள்ளன. இதே போல ஸ்டார்ட் அப்கள், எம்எஸ்எம்இக்கள் ஆகியவற்றுக்கு பெருமளவு ஆதரவு தெரிவிக்கப்பட்டுள்ளது. மகாராஷ்டிராவில் உள்ள இளைஞர்கள் இதன் மூலம் பயனடைந்து வருகின்றனர்.
“தலித்-பிற்படுத்தப்பட்டோர், பழங்குடியினர், பொது வகுப்பினர் மற்றும் பெண்கள் அனைவருக்கும் இந்த வேலை வாய்ப்புகள் மற்றும் சுயதொழில் வாய்ப்புகள் சமமாக கிடைப்பதே அரசின் முயற்சிகளில் மிக முக்கியமான விஷயம்" என்று பிரதமர் வலியுறுத்தினார். சுயஉதவி குழுக்களில் இணைந்த 8 கோடி பெண்களுக்கு 5 லட்சம் கோடி ரூபாய் மதிப்பிலான உதவிகள் வழங்கப்பட்டுள்ளதாக பிரதமர் குறிப்பிட்டார்.
“இன்று, நாடு முழுவதும் உள்கட்டமைப்பு, தகவல் தொழில்நுட்பம் மற்றும் பிற துறைகளில் அரசு செய்து வரும் சாதனை முதலீடுகள் புதிய வேலை வாய்ப்புகளை உருவாக்குகின்றன" என்று பிரதமர் தெரிவித்தார். மகாராஷ்டிராவைப் பற்றிக் குறிப்பிடுகையில், மாநிலத்திற்கு 2 லட்சம் கோடிக்கும் அதிகமான 225 திட்டங்களுக்கு மத்திய அரசு ஒப்புதல் அளித்துள்ளதாக பிரதமர் தெரிவித்தார். ரூ.75 ஆயிரம் கோடி மதிப்பிலான ரயில்வே திட்டங்களுக்கும், ரூ.50 கோடி மதிப்பிலான நவீன சாலைகளுக்கான திட்டங்களுக்கும் ஒப்புதல் அளிக்கப்பட்டுள்ளது. இந்தத் திட்டப் பணிகள் நடைபெற்று வருகின்றன.அல்லது விரைவில் பணிகள் தொடங்கப்படும் நிலையில் உள்ளன என்று அவர் கூறினார். “அரசு உள்கட்டமைப்புக்காக இவ்வளவு பெரிய தொகையைச் செலவிடும் போது, கோடிக்கணக்கான புதிய வேலை வாய்ப்புகள் உருவாக்கப்படுகின்றன என்று பொருளாகும்” எனக் கூறி பிரதமர் உரையை நிறைவு செய்தார்.
வணிகம் மற்றும் தொழில்துறை அமைச்சகம்
பரஸ்பர அடிப்படையில் இந்தியப் பொருள்களுக்கு இதர நாடுகளை அடைவதற்கான நியாமான அணுகுதல் தேவைப்படுகிறது
ஐந்து நாட்களுக்கு நடைபெற இருக்கும் வேகமாக விற்பனையாகக் கூடிய நுகர்வோர் பொருள்களின் முதல் விநியோகச் சங்கிலிக் கண்காட்சியை வணிகம், தொழில்கள் அமைச்சர் திரு. பியூஷ் கோயல் இன்று தொடங்கி வைத்தார்.
நிகழ்ச்சியில் பேசிய திரு. கோயல், கோவிட்-19 பெருந்தொற்றுக்கு பிந்தைய உண்மை நிலவரத்தை நாம் ஒத்துக்கொண்டு தான் ஆக வேண்டும் என்றார். உலகம் மாறிவிட்டது. இந்த கோவிட் அனுபவத்தில் இருந்து உலகம் புதிதாகக் கற்றுக் கொள்ளும், ஏற்கனவே கற்றவற்றை புறந்தள்ளும். "சுகாதாரமான முறையில் வாழ நாம் கற்றுக்கொள்ள வேண்டும், தொழில்நுட்பத்தைத் திறன்மிக்க முறையில் பயன்படுத்த வேண்டும். நமது தொழில் நடவடிக்கைகளில் இன்னும் புத்திசாலித்தனமாக, கவனமாக மற்றும் எச்சரிக்கையாக இருக்க நாம் கற்றுக்கொள்ள வேண்டும்," என்று அவர் கூறினார். புதுயுக உலகத்தில் இருக்கும் அனைத்து புதிய விஷயங்களும் இந்தியாவின் எதிர்காலத்தை மாற்றியமைக்கவும், இன்னும் அதிகப் பொறுப்புள்ள குடிமக்களாக இருக்கவும், சமுதாயத்தின் நலிவுற்ற பிரிவினருக்காக அக்கறை கொள்ளவும் நமக்கு உதவும் என்று திரு. கோயல் மேலும் கூறினார்.
உள்நாட்டுத் தொழில்களுக்கு ஆதரவளித்து இறக்குமதிகளைக் கட்டுப்படுத்தும் நடவடிக்கைகளை சிலர் விமர்சிப்பது குறித்து பேசிய திரு. கோயல், நமது தொழில்களுக்கு நியாயமான களம் மற்றும் அணுகுதல் கிடைக்க நமது தொழில்களைப் பாதுகாக்க விரும்புகிறோம் என்றார்.
இன்னும் போட்டித்திறன் மிக்கதாகவும், உலகத்தோடு சமமான மற்றும் நியாயமான விதத்தில் தொழில் நடவடிக்கைகளில் ஈடுபடவும் முயற்சிகளை எடுத்துக் கொண்டிருக்கும் தொழில்துறையினரோடு நமது அரசு தோளோடு தோள் நிற்கும் என்று திரு. கோயல் கூறினார்.
சமுதாயத்தின் விளிம்பு நிலையில் இருக்கும் பிரிவினரின் வாழ்க்கைத் தரத்தை பெரிதும் மேம்படுத்துவதற்காக கடந்த ஆறு வருடங்களில் பிரதமர் திரு நரேந்திர மோடி தனது முயற்சிகளையும், கவனத்தையும் செலுத்தினார் என்று திரு. கோயல் மேலும் கூறினார். 11 கோடி கழிவறைகளைக் கட்டியதும், அகண்ட அலைவரிசையை நாட்டின் மூலை முடுக்கெல்லாம் கொண்டு சென்றதும் மற்றும் இதர நலம் சார்ந்த சீர்திருத்த நடவடிக்கைகளும் ஒன்றிணைந்து தேசிய அளவில் மிகப்பெரிய மாற்றத்தை உண்டாக்கி, உலகம் இதுவரை பார்த்திராத மோசமான பெருந்தொற்றை எதிர்த்துப் போராட இந்தியாவைத் தயார்படுத்தின.
தற்சார்பு இந்தியாவுக்கான உண்மையான எண்ணத்தோடு, இந்திய வர்த்தக மற்றும் தொழில் அமைப்புகளின் கூட்டமைப்பின்  இந்த முயற்சி உள்நாட்டிலேயே கட்டமைக்கப்பட்ட ஒரு தளத்தில் நடைபெறுகிறது என்று திரு கோயல் தெரிவித்தார். பெருந்தொற்றால் வந்துள்ள மாற்றங்கள் நிறைய நேர்மறை விஷயங்களை உண்டாக்கி இந்தியாவின் மூலை முடுக்கெல்லாம் வளர்ச்சியை எடுத்து செல்ல எங்களுக்கு உதவும் மற்றும் தொழில்நுட்பத்தைப் பயன்படுத்தி நாடு முழுவதும் உள்ள மக்களை ஈடுபடுத்துவதால் உலகளாவிய விநியோகச் சங்கிலிகளின் நம்பிக்கை மிக்க பகுதியாக நம்மை மாற்றும் என்று அவர் மேலும் கூறினார்.
இந்தியப் பொருளாதாரம் புத்தாக்கப் பாதையில் வேகமாகச் சென்று கொண்டிருப்பதாக தெரிவித்த திரு கோயல், பல்வேறு குறியீடுகள் மூலம் இது தெரிவதாகக் கூறினார். ரயில் சரக்குகளும், மின்சார உபயோகமும் கடந்த ஆண்டின் அளவுகளை எட்டியுள்ளன, கடந்த வருட அளவுகளில் 91 சதவீதமாக இந்த ஆண்டு ஜூலை மாத ஏற்றுமதிகள் உள்ளன. இறக்குமதிகளும் 79 சதவீதம் என்னும் அளவுக்கு உள்ளன.
ஒன்றாகப் பயணிக்கவும், ஒருவரை ஒருவர் ஆதரிக்கவும், வளமான இந்தியாவை நோக்கிப் பணிபுரியவும், வருங்கால சந்ததியினருக்கு சிறப்பான எதிர்காலத்தை உருவக்கவும் இந்தியத் தொழில்களுக்கு திரு. கோயல் அழைப்பு விடுத்தார்.
சிறப்பு சேவைகள் மற்றும் கட்டுரைகள்
சென்னை அண்ணாசாலை தலைமை அஞ்சலகத்தில் பள்ளி மாணவர்களுக்கு அஞ்சல் தலை சேகரிப்பு தின போட்டிகள்
அஞ்சல் துறையால் ஒவ்வொரு ஆண்டும் அக்டோபர் 09 முதல் 15 வரை தேசிய அஞ்சல் வாரம் நடத்தப்படுகிறது. பொதுமக்களின் வாழ்க்கையிலும் வர்த்தகர்களுக்கும் அஞ்சல் துறையின் அன்றாட பங்களிப்பு குறித்து விழிப்புணர்வை ஏற்படுத்த உலக அஞ்சல் தினம் அக்டோபர் 9 அன்று கடைபிடிக்கப்படுகிறது.
இந்நிலையில் தேசிய அஞ்சல் வாரத்தையொட்டி, சென்னை அண்ணாசாலையில் உள்ள தலைமை அஞ்சலகம் சார்பில் தபால் தலை சேகரிப்பு தினம் 2022 அக்டோபர் 11 அன்று நடத்தப்பட்டது. சுதந்திரத்தின் அமிர்த பெருவிழாவையொட்டி பள்ளி மாணவர்களுக்கான பல்வேறு நிகழ்ச்சிகளுக்கு ஏற்பாடு செய்யப்பட்டிருந்தது.
அஞ்சல் தலை சேகரிப்பு தொடர்பான வினாடி-வினா போட்டியில், ஆர்பிஏஎன்சி, சி கல்யாணம் பெண்கள் மேல்நிலைப்பள்ளி, முருக தனுஷ்கோடி பெண்கள் மேல்நிலைப் பள்ளி, எம்சிசி பொதுப் பள்ளி ஆகியவற்றின் மாணவ-மாணவியர் பங்கேற்றனர். இந்த போட்டிகளில் எம் சி சி பொதுப்பள்ளி முதலாவது இடத்தையும், முருக தனுஷ்கோடி பெண்கள் மேல்நிலைப் பள்ளி இரண்டாவது இடத்தையும் பெற்றன.
வெற்றிபெற்றவர்களுக்கு அண்ணாசாலை தலைமை அஞ்சலகத்தின் முதன்மை போஸ்ட் மாஸ்டர் திரு என் பிரகாஷ் கோப்பைகளையும், பரிசுகளையும் வழங்கினார். துணை முதன்மை போஸ்ட் மாஸ்டர் திரு ஜி வி சீனிவாசலு உள்ளிட்டோர் உடனிருந்தனர். அஞ்சல்தலை சேகரிப்பு பழக்கத்தை மாணவர்களின் இளம் மனங்களில் பதிய வைப்பது இந்த நிகழ்ச்சியின் நோக்கமாகும் என்று முதன்மை போஸ்ட் மாஸ்டர் திரு என் பிரகாஷ் கூறினார்.
முன்னதாக, அண்ணாசாலையில் உள்ள கிறிஸ்ட் சர்ச் ஆங்கிலோ இந்திய பள்ளியைச் சேர்ந்த 50 க்கும் அதிகமான மாணவர்கள் தலைமை அஞ்சலகம் மற்றும் அஞ்சல் தலை சேகரிப்பு குழுமத்தை பார்வையிட்டனர். அஞ்சலகத்தின் அடிப்படைப் பணிகள் பற்றி மாணவர்கள் அறிந்து கொள்ள இதுவொரு வாய்ப்பாக அமைந்தது.
இதைத் தொடர்ந்து, இந்த மாணவர்களுக்கு அஞ்சல் தலை சேகரிப்பு தொடர்பான பயிலரங்கமும் நடத்தப்பட்டது.
நுகர்வோர் நலன், உணவு மற்றும் பொது விநியோகம் அமைச்சகம்
காரிப் பருவத்திற்கான நெல் கொள்முதல்: கடந்த ஆண்டை விட 15.71 சதவீதம் உயர்வு
நடப்பு காரீப் சந்தை காலத்தில் , காரீப் பயிர்களை, விவசாயிகளிடமிருந்து குறைந்தபட்ச ஆதரவு விலைக்கு அரசு தொடர்ந்து கொள்முதல் செய்து வருகிறது.
பஞ்சாப், ஹரியானா, உத்தரப் பிரதேசம், தமிழ்நாடு, உத்தரகாண்ட், தெலங்கானா, சண்டிகர், ஜம்மு காஷ்மீர், குஜராத், ஆந்திரப் பிரதேசம், ஒடிசா, மகாராஷ்டிரா, மத்தியப் பிரதேசம், பிகார், சத்திஷ்கர், கேரளா, மேற்கு வங்கம், அசாம், கர்நாடகா, ஜார்கண்டில் மற்றும் திரிபுராவில் நெல் கொள்முதலில் நல்ல முன்னேற்றம் ஏற்பட்டுள்ளது.
இந்த மாநிலங்களில் 13.02.2021 வரை 639.74 லட்சம் மெட்ரிக் டன் நெல் கொள்முதல் செய்யப்பட்டுள்ளது. கடந்தாண்டின் இதே காலத்தில் 552.85 லட்சம் மெட்ரிக் டன் நெல் கொள்முதல் செய்யப்பட்டிருந்தது. கடந்த ஆண்டுடன் ஒப்பிடும் போது இந்தாண்டு இது வரை செய்யப்பட்டுள்ள நெல் கொள்முதல் 15.71 சதவீதம் அதிகமாகும்.
நடப்பு காரீப் சந்தை காலத்தில் 91.89 லட்சம் விவசாயிகள் ஏற்கனவே பயனடைந்துள்ளனர். இவர்கள் தங்களது விளைபொருட்களுக்கு குறைந்தபட்ச ஆதரவு விலையாக ரூ. 1,20,783.48 கோடி பெற்றுள்ளனர்.
மேலும், மாநிலங்களின் வேண்டுகோள்படி, தமிழ்நாடு, கர்நாடகா, மகாராஷ்டிரா, தெலங்கானா, குஜராத், ஹரியானா, உத்தரப் பிரதேசம், ஒடிசா, ராஜஸ்தான் மற்றும் ஆந்திரப் பிரதேசத்திலிருந்து 51.92 லட்சம் மெட்ரிக் டன் பருப்பு மற்றும் எண்ணெய் வித்துக்கள் ஆதரவு விலையில் கொள்முதல் செய்யவும் ஒப்புதல் வழங்கப்பட்டுள்ளது.
மேலும், ஆந்திரப் பிரதேசம், கர்நாடகா, தமிழ்நாடு மற்றும் கேரளா ஆகிய மாநிலங்களில் இருந்து 1.23 லட்சம் மெட்ரிக் டன் கொப்பரை தேங்காய் கொள்முதல் செய்யவும் அனுமதி வழங்கப்பட்டுள்ளது.
13.02.2021 வரை 3,09,109.47 மெட்ரிக் டன் பாசிப்பயறு, உளுந்து, நிலக்கடலை, சோயா பீன்ஸ் ஆகியவற்றை தமிழகம், கர்நாடகா, மகாராஷ்டிரா, குஜராத், ஹரியானா, ராஜஸ்தானைச் சேர்ந்த 1,67,618 விவசாயிகளிடமிருந்து ரூ. 1,664.64 கோடி குறைந்தபட்ச ஆதரவு விலைக்கு அரசு தனது முதன்மை முகமைகளின் வாயிலாக கொள்முதல் செய்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1697959
------
(Visitor Counter : 134
பிரதமர் அலுவலகம்
அனைவருக்கும் மகிழ்ச்சி மற்றும் ஆரோக்கியத்தை தர வேண்டுமென வங்காள புத்தாண்டு தினத்தில் பிரதமர் வாழ்த்து
வங்காள புத்தாண்டு தினத்தை ஒட்டி, அனைவரும் மகிழ்ச்சி மற்றும் நல்ல ஆரோக்கியத்தை பெற வேண்டுமென பிரதமர் திரு.நரேந்திர மோடி வாழ்த்துகளை தெரிவித்துள்ளார்..
இது குறித்து பிரதமர் வெளியிட்டுள்ள ட்விட்டர் பதிவில், “சுபோ நபோ பர்ஷோ! தொடங்கும் புத்தாண்டு அனைவருக்கும் மகிழ்ச்சியையும், ஆரோக்கியத்தையும் தரட்டும்’’ எனப் பதிவிட்டுள்ளார்.
குடியரசுத் தலைவர் செயலகம்
டாக்டர் சங்கர் தயாள் சர்மாவின் பிறந்த நாளன்று குடியரசுத்தலைவர் அவருக்கு மலரஞ்சலி
இந்தியாவின் முன்னாள் குடியரசுத்தலைவரான டாக்டர் சங்கர் தயாள் சர்மாவின் பிறந்த நாளான இன்று, குடியரசுத்தலைவர் திரு ராம் நாத் கோவிந்த், குடியரசுத்தலைவர் மாளிகையில், அவரின் உருவப்படத்திற்கு மலரஞ்சலி செலுத்தினார். குடியரசுத்தலைவர் மாளிகையின் அலுவலர்களும், டாக்டர் சங்கர் தயாள் சர்மாவின் உருவப்படத்திற்கு மலரஞ்சலி செலுத்தினார்கள்.
உள்துறை அமைச்சகம்
உத்தரபிரதேசத்தில் உள்ள கௌசாம்பியில், கௌசாம்பி பெருவிழா -2023 ஐ மத்திய உள்துறை அமைச்சர் திரு அமித் ஷா தொடங்கி வைத்தார்
மத்திய உள்துறை மற்றும் கூட்டுறவு துறை அமைச்சர் திரு அமித் ஷா இன்று உத்தரபிரதேசத்தில் உள்ள கௌசாம்பியில், கௌசாம்பி பெருவிழா-2023 ஐ தொடங்கி வைத்தார். இந்நிகழ்ச்சியில் உத்தரப்பிரதேச முதலமைச்சர் திரு யோகி ஆதித்யநாத் மற்றும் துணை முதலமைச்சர் திரு கேசவ் பிரசாத் மவுரியா உள்ளிட்டோர் கலந்து கொண்டனர்.
நிகழ்ச்சியில் உரையாற்றிய திரு அமித் ஷா, பிரதமர் திரு நரேந்திர மோடி ஒவ்வொரு நாடாளுமன்ற உறுப்பினரையும் விளையாட்டு விழாக்களை நடத்த ஊக்குவித்தார் என்று அவர் கூறினார். இந்த உணர்வை முன்னெடுத்துச் செல்லும் நாடாளுமன்ற உறுப்பினர்கள் மிகுந்த அர்ப்பணிப்புடனும் கடின உழைப்புடனும் இளைஞர்கள் விளையாடுவதற்கு கௌசாம்பி மஹோத்ஸவ் வடிவில் ஒரு மேடையை வழங்கியுள்ளனர். பிரதமர் திரு நரேந்திர மோடியின் 'கேலோ இந்தியா'வின் முக்கிய மந்திரம் ஆரோக்கியமான உடலையும் வலிமையான மனதையும் உருவாக்குவதாகும், அதை நாம் அனைவரும் மேலும் முன்னெடுத்துச் செல்ல வேண்டும் என்றார் அவர்.
நாட்டைப் பாதுகாப்பாகவும், வளமாகவும் மாற்றியதன் மூலம், பிரதமர் திரு நரேந்திர மோடி, உலகம் முழுவதும் இந்தியா மீதான மரியாதையை அதிகரித்துள்ளார் என்று திரு அமித் ஷா கூறினார். பிரதமர் மோடி 5 ஆகஸ்ட் 2019 அன்று சட்டப்பிரிவு 370 ஐ ரத்து செய்தார். அயோத்தியில் ராம்லாலா பிறந்த இடத்தில் அவருக்கு கோவில் கட்டும் பணி பல ஆண்டுகளாக நிலுவையில் இருந்தது. பிரதமர் திரு நரேந்திர மோடி அயோத்தியில் ராமர் கோவிலுக்கு அடிக்கல் நாட்டினார், இப்போது ஸ்ரீ ராமர் மிக விரைவில் அவரது கோவிலில் இருப்பார் என்று ஸ்ரீ ஷா கூறினார். நாடாளுமன்ற பட்ஜெட் கூட்டத்தொடரின் போது எதிர்க்கட்சிகள் நேரத்தை வீணடித்ததாகவும், அவர்களை நாட்டு மக்கள் மன்னிக்க மாட்டார்கள் என்றும் அவர் கூறினார்.
முதல்வர் யோகி ஆதித்யநாத் தலைமையில் உத்தரப் பிரதேசம் வளர்ச்சிப் பாதையில் சென்று கொண்டிருக்கிறது என்று அவர் தெரிவித்தார். மாநிலத்தில் ஒரு பெரிய அதிவேக நெடுஞ்சாலைகள் அமைக்கப்பட்டுள்ளன. பிரதமர் திரு நரேந்திர மோடியும் உத்தரபிரதேசத்தில் ஏழைகளுக்காக ஏராளமான நலத்திட்டங்களை செயல்படுத்தினார் இன்று மாநிலத்தின் ஒவ்வொரு வீட்டிலும் வறுமை ஒழிக்கப்பட்டு வருகிறது என அவர் கூறினார்.
-----
SM/PKV/KPG
(Visitor Counter : 83
வணிகம் மற்றும் தொழில்துறை அமைச்சகம்
வாரணாசியிலிருந்து வேளாண் பொருட்களின் ஏற்றுமதியை ஊக்குவிப்பதற்கான கூட்டம்: அபெடா ஏற்பாடு
சர்வதேச நடைமுறைகளுக்கு உட்பட்டு, வேளாண் பொருட்களின் ஏற்றுமதியை ஊக்குவிப்பதற்காக வேளாண் உற்பத்தி நிறுவனங்கள், வர்த்தகர்கள், ஏற்றுமதியாளர்கள், வேளாண் விஞ்ஞானிகள், உத்தரப் பிரதேச அரசு மற்றும் இதர நிறுவனங்களுடன் இணைந்து வேளாண் மற்றும் பதப்படுத்தப்பட்ட உணவு ஏற்றுமதி வளர்ச்சி ஆணையமான அபெடா வாரணாசியில் இன்று ஓர் கூட்டத்திற்கு ஏற்பாடு செய்திருந்தது.
விவசாயிகளால், சிறந்த விவசாய நடைமுறை என்ற சர்வதேச அங்கீகாரம் பெற்றுள்ள நடைமுறைகளுக்கு உட்பட்டு, அந்தப் பகுதியிலிருந்து வேளாண் பொருட்களை ஏற்றுமதி செய்வது தொடர்பாக வேளாண் விஞ்ஞானிகள் மற்றும் முன்னணி நிறுவனங்களைச் சேர்ந்த அதிகாரிகள் அளித்த பயனுள்ள தகவல்களை, வாரணாசியைச் சேர்ந்த சுமார் 200 பெற்று பயனடைந்தனர்.
கிழக்கு உத்தரப் பிரதேச பகுதியிலிருந்து வேளாண் ஏற்றுமதியை அதிகரிப்பதற்காக பூச்சிக்கொல்லி மருந்து இல்லாத விளைச்சலை உறுதிப்படுத்துதல், தொழில்நுட்ப தகவல்கள், பசுமையான பழங்கள் மற்றும் காய்கறிகளில் நோயைக் கண்டறிவது போன்றவை குறித்து எடுத்துரைக்கப்பட்டது.
வேளாண் ஆராய்ச்சிக்கான இந்திய கவுன்சில் - மிதவெப்ப மண்டல தோட்டக்கலைக்கான மத்திய நிறுவனம், ஐசிஏஆர்- இந்திய மண் அறிவியல் நிறுவனம், ஐசிஏஆர்- இந்திய காய்கறிகள் ஆராய்ச்சி நிறுவனம், சர்வதேச அரிசி ஆராய்ச்சி நிறுவனம்- தெற்கு ஆசிய மண்டல மையம், நரேந்திர தேவ் வேளாண் மற்றும் தொழில்நுட்பப் பல்கலைக்கழகம், கிரிஷி விக்யான் மையங்கள், உத்தரப் பிரதேச மாநில வேளாண் மற்றும் தோட்டக்கலைத் துறைகள் இந்தக் கூட்டத்தில் கலந்து கொண்டன.
நபார்டு, நஃபேட் போன்ற அமைப்புகளைச் சேர்ந்த உயர் அதிகாரிகள் இதில் கலந்துக்கொண்டு, தங்களது துறை ரீதியான திட்டங்கள் குறித்து விவசாயிகளுக்கு விளக்கமளித்தனர்.
வாழைப்பழங்களின் ஏற்றுமதி பற்றி ஏற்பாடு செய்யப்பட்டிருந்த சிறப்பு அமர்வில் அபெடாவில் பதிவு செய்யப்பட்டுள்ள ஏற்றுமதியாளர், வாழைப்பழங்களை பதப்படுத்துதல் பற்றி பங்கேற்பாளர்களுக்கு எடுத்துரைத்தார்.
75-வது சுதந்திர ஆண்டை முன்னிட்டு விடுதலையின் அம்ருத் மகோத்சவம் என்ற பெயரில் அரசு மேற்கொண்டுள்ள முன்முயற்சியின் கீழ் நடைபெற்று வரும் தொடர் நிகழ்வுகளின் ஒரு பகுதியாக வாரணாசியில் இந்தக் கூட்டம் நடைபெற்றது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1734374
----
(Visitor Counter : 194
சிறப்பு சேவைகள் மற்றும் கட்டுரைகள்
இந்தியன் ஆயில், புதுமையான ‘’உமிழ்வில்லா மின்சார வாகன’’ தொழில்நுட்பத்தை வெற்றிகரமாக சோதித்துள்ளது
வாகன மின்னூட்டத்திற்கு பசுமை மின்சாரத்தை வழங்குவதை இத்தீர்வு நோக்கமாக கொண்டுள்ளது
நாட்டில் மின்சார வாகனத்தை பிரபலப்படுத்தும் முயற்சியாக, இந்தியன் ஆயில் நிறுவனம், ‘’உமிழ்வில்லா மின்சார வாகனம்’’ குறித்த ‘’கருத்தியல் நிரூபண’’ சாத்தியக்கூறு ஆய்வை பெங்களூருவில் தனக்கு சொந்தமான ஒரு எரிபொருள் நிலையத்தில் வெற்றிகரமாக நடத்தியுள்ளது.
‘’ஜீரோ உமிழ்வு மின்சார வாகனம்’’ என்ற கருத்தியல், மின்சார வாகனத்திற்கு சூரிய சக்தியைப் பயன்படுத்துவதன் மூலம் ஜீரோ உமிழ்வை உறுதி செய்வதாகும். மின்சார வாகன மின்னூட்ட முறையை, டெக் மகேந்திரா நிறுவனத்தின் ஆதரவுடனான ஹைக்கே எனர்ஜி என்னும் ஸ்டார்ட் அப் நிறுவனம் வடிவமைத்துள்ளது. இதில் மூன்று முக்கிய அம்சங்கள் உள்ளன. சூரிய சக்தியைப் பயன்படுத்தி, மின்சார வாகனங்கள் மின்னூட்டம் செய்யப்படும். மின் கட்டமைப்பில் மேம்பாடு தேவையில்லை. குறிப்பாக தொலைதூரப் பகுதிகளில், சிஸ்டம் உருவாக்கத்தால், தொகுப்பு விரிதிறன் மேம்படுத்தப்படும்.
இந்த சோதனை குறித்து உரையாற்றிய இந்தியன் ஆயில் நிறுவனத்தின் செயல் இயக்குநர்  திரு விக்யான் குமார், ‘’இந்தியன் ஆயில் நிறுவனத்தின் மாற்று எரிசக்தி அமைப்பின் ஒரு பகுதியாக, நாங்கள் ஏற்கனவே மின்சார வாகனங்களுக்கான 54 மின்கல மின்னூட்ட நிலையங்களை/ஸ்வாப் நிலையங்களை, பல்வேறு நிறுவனங்களின் கூட்டு முயற்சியில் அமைத்துள்ளோம். இஸ்ரேலின் பின்னர்ஜியில், இந்தியாவில் மின்சார வாகனங்களுக்கான அலுமினியம் –ஏர் பேட்டரி உற்பத்தி நிறுவனத்தை அமைக்க சிறிய அளவு பங்குகளை நாங்கள் வைத்துள்ளோம். மின்சார வாகன பின்பற்றுதலில் நிச்சயமற்ற நிலை நிலவுவதால், தொகுப்பு கொள்ளளவு மற்றும் சவால்களை எதிர்கொள்ள, எங்களது எரிபொருள் நிலையங்களில் மின்சார வாகனங்களுக்கான மின்னூட்ட பசுமை எரிசக்தியை உறுதி செய்ய ஒருங்கிணைந்த தீர்வை கண்டுபிடிப்பதில் நாங்கள் உறுதி பூண்டுள்ளோம். ஹைக்கே எனர்ஜி உருவாக்கிய புதுமையான தீர்வு, இந்தப் பிரச்சினைகளை சமாளிக்கும் சாத்தியக்கூறை வெளிப்படுத்தியுள்ளது. பெங்களூரு முழுவதும் எரிசக்தி நிலையங்களில் முன்மாதிரி ஆய்வுகளை நாங்கள் நடத்தவுள்ளோம். எங்களது எரிபொருள் நிலையங்களை சூரிய எரிசக்தி மயமாக்குவதில் செய்யப்பட்ட முதலீட்டை இந்த தனித்துவமான தீர்வு ஊக்குவிக்கும். இது எங்களது மின்சார வாகன மின்னூட்ட முன்முயற்சியில் சிறந்த அடித்தளத்தை வழங்கும்’’, என்று கூறினார்.
இந்த தொழில்நுட்பம் ‘’வீரிய மைக்ரோகிரிட்ஸ்’’ –ஐ பயன்படுத்தி செயல்திறன் மிக்க மின்சார வாகன மின்னூட்டத்திற்கு வழிவகுக்கும். சூரிய சக்தி ஒளிமின்னழுத்த மின்கலங்களுடன், தற்போது உள்ள தொகுப்பு உள்கட்டமைப்பை ஒருங்கிணைக்கும் வீரிய மைக்ரோகிரிட்ஸ் உருவாக்கப்பட்டுள்ளது. செயற்கை நுண்ணறிவு கொண்ட இந்த ஜீரோ உமிழ்வு மின்சார வாகன முறை அதிகம் பின்பற்றக்கூடிய முறையாகும். 100 சதவீதம் தூய்மையான எரிசக்தியை வழங்குவதை முக்கிய நோக்கமாகக் கொண்டு இது உருவாக்கப்பட்டுள்ளது. மின்சார வாகன விநியோக உபகரணத்திற்கு கூடுதல் சுமையை இது தடுக்கிறது. இதன் பயனாக, தொகுப்பு கட்டமைப்புக்கு கூடுதல் முதலீடு இன்றி இந்த முறையை பயன்படுத்த முடியும் என சென்னை இந்தியன் ஆயில் நிறுவனத்தின் பொது மேலாளர்  திரு ஆர் சிதம்பரம் வெளியிட்டுள்ள செய்திக் குறிப்பில் கூறப்பட்டுள்ளது.
சிறப்பு சேவைகள் மற்றும் கட்டுரைகள்
ரூ.82.41 லட்சம் மதிப்பிலான 1.85 கிலோ தங்கம் பறிமுதல்
28.10.2022 அன்று விமானம் மூலம் துபாயிலிருந்து வந்த ஒரு பயணியை சென்னை விமான நிலைய சுங்கத்துறை அதிகாரிகள் இடைமறித்து சோதனையிட்டனர். அவரை பரிசோதித்ததில், அவரது உடலில் இருந்து பேஸ்ட் வடிவில் மூன்று தங்க பண்டல்கள் மீட்கப்பட்டன. 1036 கிராம் எடையுள்ள அந்த தங்கக் கட்டியின் மதிப்பு ரூ. 46.15 லட்சம் ஆகும்.
மற்றொரு நிகழ்வில், துபாயில் இருந்து வந்த மற்றொரு பயணியின் பொருட்களை ஆய்வு செய்ததில், ரூ.36.26 லட்சம் மதிப்புள்ள 814 கிராம் எடையுள்ள தங்கச் சங்கிலிகள் மீட்கப்பட்டு பறிமுதல் செய்யப்பட்டன.
சுங்கச் சட்டம் 1962-ன் கீழ் ரூ.82.41 லட்சம் மதிப்புள்ள 1.85 கிலோ தங்கம் பறிமுதல் செய்யப்பட்டது. மேலும் விசாரணை நடந்து வருகிறது என்று சுங்கத்துறை வெளியிட்டுள்ள செய்திக்குறிப்பில் கூறப்பட்டுள்ளது.
எஃகுத்துறை அமைச்சகம்
எஃகு அமைச்சகத்தில் விடுதலையின் அம்ருத் மஹோத்ஸவக் கொண்டாட்டம்
மத்திய அமைச்சகத்தின் கீழ் பொதுத்துறை நிறுவனமாக இயங்கும் பெங்களூருவைத் தலைமையிடமாகக் கொண்டுள்ள குதிரேமுக் இரும்புத்தாது நிறுவனம், விடுதலையின் அம்ருத் மஹோத்ஸ்வத்தை மிகுந்த உற்சாகத்துடன் கொண்டாடி வருகிறது. 75-ஆவது சுதந்திர ஆண்டு கொண்டாட்டங்கள், ஆகஸ்ட் 15, 2023 வரை தொடரும்.
நிறுவனத்தின் தலைவரும் இயக்குநருமான திரு எஸ். கே. கோராய், காணொலிக் காட்சி வாயிலாக ஊழியர்களுடன் உரையாடி, சுதந்திர இந்தியாவின் பயணத்தில் முக்கிய காரணியாக மட்டுமல்லாமல், தற்சார்பு இந்தியா என்ற உணர்வு நிலையை ஊட்டும் பிரதமர் திரு. மோடியின் தொலைநோக்குப் பார்வைக்கு ஆற்றல் அளிக்கும் வகையில் செயல்படும் பொதுமக்களுக்கு இந்த மஹோத்ஸ்வம் அர்ப்பணிக்கப்படுவதாகக் கூறினார்.
கொண்டாட்டத்தின் ஒரு பகுதியாக, அனைத்து ஊழியர்களும் மிகுந்த உற்சாகத்துடன் கலந்து கொண்ட தேசியகீதம் இசைக்கும் நிகழ்ச்சிக்கும் ஏற்பாடு செய்யப்பட்டிருந்தது.
மங்களூருவில் உள்ள குதிரேமுக் இரும்புத்தாது நிறுவனத்தில் பள்ளிக் குழந்தைகளுக்கு ஓவியப் போட்டி மற்றும் தேசப்பற்று பாடல் இசை நிகழ்ச்சியும் நடைபெற்றது.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1748539
----
(Visitor Counter : 155
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 149.16 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 149.06 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 16.67 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1785958
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பொது நிதித் திட்டங்களில் வருவாய் ஈட்டும் முறை; ரூ.5011 கோடி முன்பணம் பெற்றது தேசிய நெடுஞ்சாலை ஆணையம்
டிஓடி எனப்படும் பொதுத்திட்டங்களில் வருவாய் ஈட்டும் முறையின் கீழ தேசிய நெடுஞ்சாலை ஆணையம் ரூ.5011 கோடி முன்பணம் பெற்றுள்ளது.
மத்திய போக்குவரத்துறை அமைச்சர் நிதின்கட்கரி தலைமையில் இணையம் வழியே நடைபெற்ற இந்த நிகழ்வில் மத்திய சாலைப்போக்குவரத்துத்துறை இணை அமைச்சர் வி.கே.சிங், தேசிய நெடுஞ்சாலை ஆணையத்தின் தலைவர் திரு.எஸ்.எஸ்.சாந்து உள்ளிட்டோர் பங்கேற்றனர்.
சுங்கசாவடி-செயலாக்கம்-மாற்றுதல் மாதிரி என்ற லட்சியத்திட்டத்தின் கீழ் க்யூப் மொபைலிட்டி முதலீடு பிரைவேட் லிமிடெட்  நிறுவனத்துக்கு தமிழ்நாடு, பீகார், ஜார்கண்ட் மற்றும் உத்தரபிரதேச மாநிலங்களில் உள்ள 9 சுங்கச்சாவடிகள் அடங்கிய  மூன்று டிஓடி தொகுப்புகளை தேசிய நெடுஞ்சாலை ஆணையம் வழங்கியது. அதன் பேரில் முன்பனமாக ரூ.5011 கோடியை நேற்று தேசிய நெடுஞ்சாலை ஆணையம் பெற்றது.
சலுகை காலம் 30 ஆண்டுகளாகும். சலுகை உரிமை பெற்ற நிறுவனம், இந்த சலுகை காலத்தில் சுங்கச்சாவடியில் கட்டணம் வசூலித்து நிர்வகித்து செயல்பட வேண்டும். இது டிஓடி முறையில் வழங்கப்பட்ட இரண்டாவது தொகுப்பாகும். முதல் டிஓடி தொகுப்பில் 10 சுங்கச்சாவடிகள் அடங்கிய 681 கி.மீ தொகுப்பு எம்ஏஐஎஃப் நிறுவனத்திடம் இருந்து ரூ.9681 கோடி முன் பணம் பெற்றுக் கொள்ளப்பட்டு கடந்த 2018-ம் ஆண்டு வழங்கப்பட்டது. பொதுநிதியில் இருந்து மேற்கொள்ளப்பட்ட திட்டங்களில் வருவாய் ஈட்டும் வகையில் மேலும் பல சாலைகளை டிஓடி தொகுப்பின் கீழ் வழங்க நெடுஞ்சாலை ஆணையம் நடவடிக்கை மேற்கொண்டு வருகிறது.
மேலும் விவரங்களுக்கு இந்த செய்தி குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1665885
(Visitor Counter : 95
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 196.62 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 83,990 கொவிட் சிகிச்சை பெறுபவர்கள் எண்ணிக்கை 0.19 சதவிதமாக
உள்ளது.
குணமடைந்தோர் விகிதம் தற்போது 98.60 சதவீதம்
கடந்த 24 மணி நேரத்தில் 10,972 பேர் குணமடைந்துள்ளனர்.
இதுவரை குணமடைந்தோர் மொத்த எண்ணிக்கை 4,27,36,027 என அதிகரித்துள்ளது.
கடந்த 24 மணி நேரத்தில் 13,313 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 2.03 சதவீதம் ஆகும்
வாராந்திர பாதிப்பு விகிதம் 2.81 சதவீதம் ஆகும்
இதுவரை மொத்தம் 85.94 கோடி கொவிட் பரிசோதனைகள்
செய்யப்பட்டுள்ளன. கடந்த 24 மணி நேரத்தில் 6,56,410 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1836368
(
பிரதமர் அலுவலகம்
இல்லந்தோறும் மூவண்ணக்கொடி திட்டத்தில் மக்கள் உற்சாகம் காட்டுவதற்கு பிரதமர் பாராட்டு
இல்லந்தோறும் மூவண்ணக்கொடி ஏற்றும் திட்டத்தில் மக்கள் பெரும் உற்சாகத்துடன் பங்கேற்று வருவதாக பிரதமர் திரு நரேந்திர மோடி தெரிவித்துள்ளார். மக்களின் இந்த உணர்வு மற்றும் நாட்டின் ஒற்றுமை மற்றும் ஒருமைப்பாட்டை பிரதிபலிப்பதாக உள்ளது என்றும் அவர் கூறியுள்ளார்.
ரக்ஷாபந்தன் தினத்தையொட்டி தாம், இளைஞர்களுடன் கலந்துரையாடி, அவர்களுக்கு மூவண்ணக்கொடி வழங்குவது குறித்த வீடியோ ஒன்றையும் பிரதமர் பகிர்ந்துள்ளார்.
பிரதமர் வெளியிட்டுள்ள டுவிட்டர் பதிவில்:
இந்தியர்கள் அனைவரும் மூவண்ணக்கொடியுடன் சிறப்பு பிணைப்பைக் கொண்டுள்ளனர். எனது அருமை இளம் நண்பர்களுக்கு, இன்று காலையில் மூவண்ணக்கொடியை வழங்கினேன். அவர்களது முகத்தில் கண்ட மகிழ்ச்சி இதன் சிறப்பை உணர்த்தியது! என்று குறிப்பிட்டுள்ளார்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1851024